Tre år og 11 måneders fængsel. Så meget får en 48-årig mand, mens en 29-årig mand fra Bulgarien får tre års fængsel og udvises for bestandigt. Det har en enig domsmandsret besluttet ved Retten i Viborg i dag.

De to mænd var tiltalt for i marts at være blevet bestilt til at køre fra København til Silkeborg, hvor de opsøgte en kvindelig skattemedarbejder på hende private bopæl. Den 48-årige tiltalte stod anklaget for at have overfaldet kvinden, som efter flere knytnæveslag og spark i ansigtet og på kroppen brækkede kæben og flere ribben. Den anden tiltalte holdt vagt imens.

De to dømte blev i august anholdt i København sammen med den 37-årige bagmand, der havde bestilt overfaldet. De blev tiltalt for at have planlagt og udøvet vold mod en person i offentlig tjeneste.

Specialanklager Lise Hebsgaard fra Midt- og Vestjyllands Politi krævede knap fire års fængsel til den 48-årige tiltalte, for det grove overfald. Han er samtidig er storebror til sagens bagmand. Den 29-årige mand fra Bulgarien ville hun have fængslet i tre år.

Krav, der altså i retten i dag blev imødekommet. Dommeren lagde vægt på, at der er tale om "særdeles grov vold", og det faktum, at der er tale om bestillingsopgaver. Derfor var hun yderst tilfreds med dommen.

- De tiltalte er blevet dømt i overensstemmelse med anklageskriftet, og de har fået den straf, jeg har påstået, så jeg er meget tilfreds, siger hun.

Begge anker dommen

Den 48-årige og den 29-årige anker begge dommen, fortæller deres forsvarere.

- Vi har anket dommen til frifindelse, og selve strafudmåleingen er jo voldsomt hård. Jeg synes, det er overrumplende, siger Jens Møller, der er forsvarer for 48-årige mand.

Samme melding kommer fra den 29-åriges forsvarer, Henrik Thorstholm.

- Nu har retten talt. Det må man respektere. Min klient har til stadighed nedlagt påstand om frifindelse. Han er noget rystet over resultatet og mener ikke, det er den korrekte afgørelse, og derfor er konsekvensen, at vi må prøve at få et andet resultat ved Landsretten, siger han.

Bagmand blev dømt i december

Bagmanden blev i december idømt 18 måneders fængsel for at have betalt netop de to mænd 50.000 kroner i alt for at overfalde medarbejderen fra Skat uden for hendes hjem i Silkeborg i marts sidste år.

Den 37-årige dømte mand ejer et transportfirma i København, som blev efterforsket af en kvindelig skattemedarbejder fra Silkeborg.

Læs også : Skattemedarbejder overfaldet: Bagmand får 18 måneder i fængsel

Han følte sig forfulgt af hende, og for at få hende stoppet gav han sin storebror og en anden mand penge for at overfalde hende i hendes private hjem.

Den dømte undskyldte i retten for sine gerninger og bad om tilgivelse overfor det kvindelige offer

Offerets bistandsadvokat Rikke Wagenblast Sørensen var dog dengang ikke tilfreds med straffen.

- I mine øjne er det her samfundsmæssigt meget mere skadeligt end terror og lignende. Så halvandet års fængsel er ingenting, sagde hun efterfølgende.

Den holdning delte anklagemyndigheden med hende. Derfor ankede de også straffen på halvandet års ubetinget fængsel til landsretten.

- Vi er ikke overbeviste om, at byretten er kommet til det rigtige resultat omkring straffeudmålingen i den sag, sagde vicestatsadvokat Jakob Berger Nielsen til DR Østjylland.

Den kvindelige skattemedarbejder er i dag tilbage på jobbet.